મર્હૂમ મહેબુબ ખાન બિલીમોરામાં મહત્ત્વાકાંક્ષી ‘મધર ઈન્ડિયા’ (જે એમની જ બ્લેક એન્ડ વ્હાઈટ હિટ ‘ઔરત’ની રિમેક હતી)નું શૂટિંગ કરતા હતા. ઘાસની ગંજીઓમાં આગ ચાંપવામાં આવી હતી. દ્રશ્યની જરૂરિયાત હતી. બધું સમુસૂતરું ચાલતું હતું. ત્યાં અચાનક નરગિસનો પગ ગંજીમાં અટવાઈ ગયો અને એ ગબડી. જોતજોતામાં નરગિસનાં કપડાં બળવા લાગ્યાં. ધુમાડા અને આગની ભભૂકતી જ્વાળાને કારણે નરગિસને કશું જ દેખાતું નહોતું. મદદ માટે એ રીતસર બરાડા પાડવા માંડી પણ એને ઉગારે તો કોણ ઉગારે?